Document ID: 31987L0094

Komisijas Direktīva
(1986. gada 8. decembris)
par dalībvalstu tiesību aktu tuvināšanu saistībā ar vienkāršo amonija nitrāta minerālmēslu ar augstu slāpekļa saturu detonācijas raksturlielumu, robežu un detonētspējas kontroles kārtību
(87/94/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1980. gada 15. jūlija Direktīvu 80/876/EEK par dalībvalstu tiesību aktu tuvināšanu saistībā ar vienkāršajiem amonija nitrāta minerālmēsliem ar augstu slāpekļa saturu [1] un jo īpaši tās 8. pantu,
ņemot vērā Padomes 1975. gada 18. decembra Direktīvu 76/116/EEK par dalībvalstu tiesību aktu tuvināšanu saistībā ar minerālmēsliem [2], un jo īpaši tās 9. panta 2. punktu,
tā kā Direktīva 80/876/EEK paredz attiecīgo minerālmēslu detonācijas raksturlielumu, robežu un detonētspējas noteikšanas analīžu kārtību, tā kā šīs direktīvas 8. pants paredz, ka kontroles, pārbaudes un analīzes metodes nosaka saskaņā ar kārtību, kas izklāstīta Direktīvas 76/116/EEK 11. pantā;
tā kā Direktīva 76/116/EEK paredz Kopienā lietojamo minerālmēslu oficiālu pārbaudi, lai kontrolētu to atbilstību Kopienas prasībām attiecībā uz minerālmēslu kvalitāti un ķīmisko sastāvu;
tā kā ņemot vērā vienkāršo amonija nitrāta minerālmēslu ar augstu slāpekļa saturu īpašās iezīmes un ar to saistītās sabiedrības drošības, veselības un darbinieku aizsardzības prasības, šķita, ka attiecībā uz šiem minerālmēsliem jāpieņem papildu Kopienas noteikumi;
tā kā Kopienā lietojamo vienkāršo amonija nitrāta minerālmēslu oficiālajām pārbaudēm paraugu ņemšana un analīze notiek saskaņā ar Komisijas Direktīvā 77/535/EEK [3], kurā labojumi izdarīti ar direktīvu 79/138/EEK [4], aprakstītajām metodēm;
tā kā saskaņā ar šo pašu kārtību termisko ciklu skaits, kam paraugs jāpakļauj pirms detonētspējas pārbaudes, ir noteikts, kā paredzēts Direktīvas 80/876/EEK II pielikumā, un smago metālu koncentrācijas robežvērtība noteikta, kā paredzēts šīs pašas direktīvas I pielikumā;
tā kā tiek uzskatīts, ka aprakstītā slēgto termisko ciklu metode pietiekami labi atdarina apstākļus, kas jāņem vērā, piemērojot Direktīvu 80/876/EEK, tā kā šī metode tomēr var neatdarināt visus tos apstākļus, kas rodas kravu pārvadājumos pa ūdeni;
tā kā šajā direktīvā paredzētie pasākumi ir saskaņā ar atzinumu, ko sniegusi Komiteja jautājumos, kuri saistīti ar direktīvu par tehnisku šķēršļu novēršanu minerālmēslu tirdzniecībā pielāgošanu tehnikas progresam,
IR PIEŅĒMUSI ŠO DIREKTĪVU.
1. pants
1. Dalībvalstis veic vajadzīgos pasākumus, lai nodrošinātu, ka Direktīvā 80/876/EEK paredzētās vienkāršo amonija nitrāta minerālmēslu ar augstu slāpekļa saturu kontroles, pārbaudes un analīzes metodes, ko piemēro oficiālās pārbaudes gaitā, tiek veiktas saskaņā ar šīs direktīvas II un III pielikumā aprakstītajām metodēm.
2. I pielikums nosaka:
- smago metālu pieļaujamo koncentrāciju,
- termisko ciklu skaitu, kam detonētspējas analīzes gaitā jāpakļauj paraugi.
2. pants
1. Dalībvalstis veic pasākumus, kas vajadzīgi, lai izpildītu šīs direktīvas prasības ne vēlāk kā 1987. gada 31. decembrī. Dalībvalstis par to tūlīt informē Komisiju.
2. Dalībvalstis dara Komisijai zināmus savus tiesību aktus, ko tās pieņem jomā, uz kuru attiecas šī direktīva.
3. pants
Šī direktīva ir adresēta dalībvalstīm.
Briselē, 1986. gada 8. decembrī

Labels: 1
16
7
6
15